Elfjarige ontvoer en vermoor | Maroela Media
Die polisie van Noordwes het 'n man in hegtenis geneem wat glo gedurende die naweek 'n 11-jarige meisie ontvoer en vermoor het.
Sers. Philani Nkwalase, 'n polisiewoordvoerder, sê die meisie is Saterdagoggend by haar huis in Mmakau informele nedersetting ontvoer. Mmakau is sowat 14km oos van Brits.
"Die man het deur die kamervenster geklim waar die kind en haar jonger boeties en sussies geslaap het," het Nkwalase gesê.
Die kind se ma en haar kêrel het in 'n ander kamer geslaap. Hulle het wakker geword toe hulle 'n geraas hoor en gaan ondersoek instel. Die kind was reeds weg toe hulle in die kamer kom. Die saak is by die polisie aangemeld.
"Die kind se liggaam is later die dag in 'n buurman se plakkershut onder 'n bed gevind. Sy is verwurg," het Nkwalase gesê.
'n 41-jarige man is in hegtenis geneem en moet binnekort in die landdroshof in Ga-Rankuwa verskyn of aanklagte van ontvoering en moord. Die polisie ondersoek ook die moontlikheid dat die slagoffer verkrag is.